b'\n_START_ARTICLE_\nKinezioterapija\n_START_PARAGRAPH_\nKinezioterapija (gr\xc5\xa1ko kinesis - gibanje, therapeio - zdravljenje) je metoda rehabilitacije, ki predstavlja obliko nespecifi\xc4\x8dnega funkcionalnega zdravljenja, ki uporablja gib, oziroma gibanje, kot osnovno sredstvo v prizadevanju za izbolj\xc5\xa1anje poru\xc5\xa1enega zdravja ali popolno ozdravitev._NEWLINE_Kinezioterapija predstavlja pomembno dejavnost \xc5\xa1portne medicine v zdravljenju in rehabilitaciji \xc5\xa1portnikov. Gib, oziroma gibanje pa v \xc5\xa1portu slu\xc5\xbei tudi kot kinezioprofilaksa v smislu prepre\xc4\x8devanja dolo\xc4\x8dene\xc2\xa0\xc2\xbb\xc5\xa1portne\xc2\xab\xc2\xa0patologije. Obe obliki (kinezioterapija in kinezioprofilaksa) temeljita na spoznanjih anatomije, fiziologije in kineziologije. \xc5\xa0portni zdravnik in \xc5\xa1portni pedagog morata poznati osnove kineziologije in mo\xc5\xbenosti izrabe gibanja za prepre\xc4\x8devanje neza\xc5\xbeelenih posledic \xc5\xa1porta ter mo\xc5\xbenosti uporabe obeh pri zdravljenju in rehabilitaciji \xc4\x8de patologija \xc5\xbee obstaja._NEWLINE_Kljub temu da se gib lahko uporabi v namene tako preventive, zdravljenja kot tudi rehabilitacije, se kinezioterapija v pravem pomenu besede pri \xc5\xa1portnikih v najve\xc4\x8dji meri uporablja v rehabilitaciji.\n_START_SECTION_\nRazvoj kinezioterapije\n_START_PARAGRAPH_\nKoristnost vaj za zdravje so poznale \xc5\xbee stare civilizacije (Perzijci, Stari Grki, Kitajci). Knjiga Kong Fu nastala okoli leta 2700 pr. n. \xc5\xa1t. omenja elemente terapevtske gimnastike, kjer so izpostavljene zlasti dihalne vaje v kombinaciji z ostalimi gibi. Podobno sporo\xc4\x8dilo prina\xc5\xa1a tudi joga._NEWLINE_Osnove kineziologije je postavil \xc5\xbee Aristotel. V 18. stoletju se ka\xc5\xbee razvoj kinezioterapije predvsem kot uvajanje raznih oblik gimnasti\xc4\x8dnih vaj za dolo\xc4\x8dena medicinska podro\xc4\x8dja (ortopedija, pulmologija, nevrologija...)._NEWLINE_Temelje moderne kinezioterapije je postavil Benjamin Duchene s knjigo Fiziologija giba, ki je iz\xc5\xa1la leta 1866._NEWLINE_\xc4\x8ce je bil v za\xc4\x8detni fazi razvoja kinezioterapije poudarek predvsem na pasivnem razgibavanju, postaja kasneje vedno pomembnej\xc5\xa1e aktivno gibanje z vklju\xc4\x8devanjem centralnega \xc5\xbeiv\xc4\x8dnega sistema. Tak\xc5\xa1no stali\xc5\xa1\xc4\x8de velja na podro\xc4\x8dju kinezioterapije tudi danes.\n_START_SECTION_\nMetode spremljanja u\xc4\x8dinkovitosti kinezioterapije\n_START_PARAGRAPH_\nKinezioterapija se pri po\xc5\xa1kodovancu usmerja na po\xc5\xa1kodovani del in organizem hkrati. V prvi fazi rehabilitacije (takoj po po\xc5\xa1kodbi ali operaciji) se namenja ve\xc4\x8dja pozornost oceni stanja po\xc5\xa1kodovanega dela in jo prete\xc5\xbeno izvaja zdravstveno osebje. Ker gre pri po\xc5\xa1kodbah navadno za lokomotorni sistem, je v prvi fazi rehabilitacije pomembna zlasti ocena gibljivost in mi\xc5\xa1i\xc4\x8dne mo\xc4\x8di prizadetega dela.\n_START_SECTION_\nOblike izvajanja kinezioterapije\n_START_PARAGRAPH_\nOsnovne oblike izvajanja kinezioterapije so razdeljene na stacionarne, ambulantne in na domu. Pri stacionarnem gre za \xc4\x8dasovno omejeno obliko, namenjeno te\xc5\xbejim primerom na za\xc4\x8detku rehabilitacije in se navadno izvaja v zavodu z bivanjem. Ambulantno izvajanje poteka v zdravstvenih zavodih kamor po\xc5\xa1kodovanci prihajajo vsak dan na kinezioterapijo. Ta oblika je \xc5\xa1e posebej primerna za otroke, saj ti lahko z razliko od prej\xc5\xa1njega primera bivajo doma (psiholo\xc5\xa1ki vidik). Tretja oblika izvajanja je na domu, kjer po\xc5\xa1kodovanec sam izvaja priu\xc4\x8dene vaje ob ob\xc4\x8dasnem strokovnem nadzoru. Slabost te oblike je pomanjkanje potrebne optimalne opreme in pripomo\xc4\x8dkov ter nestalen strokovni nadzor.\n_START_SECTION_\nIndikacije za kinezioterapijo\n_START_PARAGRAPH_\nGibanje je mogo\xc4\x8de uporabiti kot preventivno ali kurativno sredstvo v vseh pojavnih oblikah \xc5\xa1porta (\xc5\xa1portna vzgoja, tekmovalni \xc5\xa1port, \xc5\xa1portna rekreacija, zdravstvena rekreacija, invalidski \xc5\xa1port)._NEWLINE_Pri \xc5\xa1portni vzgoji sta tako kinezioterapija kot kineziprofilaska namenjeni predvsem preventivi slabe telesne dr\xc5\xbee, zdravljenju patologije gibalnega sistema in nekaterih obolenj, ki so posledica motori\xc4\x8dne manjvrednosti ali vodijo k temu._NEWLINE_Pri \xc5\xa1portnikih - tekmovalcih je kinezioterapija namenjena ponovni usposobitvi za tekmovalno trena\xc5\xbeni proces po po\xc5\xa1kodbi. Usmerjena je tako k po\xc5\xa1kodovanem delu, kot k celotnemu organizmu. Kinezioprofilaksa v tekmovalnem \xc5\xa1portu (vaje oblikovanja, ravnote\xc5\xbeja, raztegovanja) je namenjena prepre\xc4\x8devanju funkcionalnih anomalij gibalnega sistema, kar je pomembno zlasti pri mladih tekmovalcih v obdobju rasti in razvoja. Podobne metode se uporabljajo tudi v \xc5\xa1portni rekreaciji._NEWLINE_Pomembno indikacijsko podro\xc4\x8dje kinezioterapije predstavlja premajhno, nezadostno gibanje - hipokinezija. Hipokinezija sama zase pomeni tveganje za dolo\xc4\x8dene patologije, na primer arterioskleroza, denegeracija, debelost...'